B. Bugár, podpredseda NR SR: (2005-06-29):
Z. Martináková, poslankyňa: Vážený pán predsedajúci, vážené kolegyne, vážení kolegovia, vystúpim v krátkosti k tomuto návrhu zákona, aj keď moje vystúpenie sa bude možno týkať aj iných zákonov z dielne pána ministra Zajaca, ktoré novelizujeme v celom balíku. Pán poslanec Bódy bude podávať po mne pozmeňujúce návrhy, takže to moje vyjadrenie bude trošku všeobecnejšie. Ja by som v súvislosti s týmto zákonom chcela z tejto pôdy pripomenúť, že Ústavný súd prijal na ďalšie konanie všetky štyri podnety, ktoré sme na Ústavný súd podali v súvislosti so zdravotníckymi zákonmi a jeden, ktorý považujeme za mimoriadne dôležitý, sa týka aj možného rozporu s ústavou v tej časti alebo v tých normách, ktoré hovoria o tom, že katalóg výkonov, zoznam diagnóz a ďalšie tieto predpisy sú určované podzákonnou normou. Odvolávame sa v tomto podaní aj na to, že Ústavný súd už v podobnej veci raz vyriekol svoje rozhodnutie a povedal, že jednoznačne toto má upravovať zákon a zákonná norma. Hovorím to pri tomto zákone preto, lebo ak Ústavný súd rozhodne v prospech navrhovateľov v tejto veci, bude s týmito zákonmi vážny problém. A nedostali sme, bohužiaľ, nikde odpoveď na to, čo sa bude diať po tom, keď Ústavný súd vyriekne tento verdikt. Naozaj chcem z tejto pôdy vážne apelovať na to, že prerokúvame veľmi vážne zákony. Prerokúvali sme tieto vážne zákony už minulý rok, keď sme ich posunuli ďalej ako veľmi dobrú reformu, najlepšiu, aká sa vôbec v týchto končinách realizuje, a po pár mesiacoch novelizujeme niektoré zákony menej, niektoré vo veľmi vážnych ustanoveniach. Potvrdil sa jeden názor, ktorý sme vyslovovali pri schvaľovaní zdravotníckej reformy minulý rok, že podstatou týchto zákonov je zmena vlastníckych vzťahov v zdravotníctve. A myslím si, či už budete hlasovať za tieto novely, alebo proti nim, že to je asi jasné každému v tejto snemovni. A je to jasné nielen z tých pozmeňujúcich návrhov, ktoré tu kolujú, okrem teda noviel zákonov, ale je to jasné aj z vývoja v zdravotníctve. Diskutujeme tu aj o takých otázkach, ktoré zdanlivo s týmito novelami nesúvisia, ako je nejaká účasť zástupcov z politických strán na zmene vlastníckych vzťahov v jednotlivých zdravotníckych zariadeniach. Včera pri inej diskusii, pri diskusii o návrhu na odvolanie premiéra Dzurindu sme tu často hovorili o obetiach reforiem, nikto ich nepomenoval, všetci tak nejako veľmi všeobecne povedali, že kto niečo robí, robí aj chyby a každá reforma má aj svoje obete. Niekoľko tých obetí reforiem bolo včera pred parlamentom, boli to zdravotné sestry, ktoré podľa mňa v niektorých svojich častiach vystúpení mali pravdu a ich námietky boli oprávnené a dnes som od nich dostala dokonca už aj mnohé maily, kde sa rozhorčujú nad tým, ako spracovali médiá to ich protestné zhromaždenie, ale nechcem tu o tom hovoriť. Možno by ešte ľudia chápali to, že v mene reforiem si musia pritiahnuť opasky, akurát, že vidia, že niektorí si nemusia pritiahnuť opasky a niektorí si musia pritiahnuť opasky, ale ešte keby v tomto bola elementárna spravodlivosť, tak možno by to tie obete reforiem aj vedeli pochopiť, akurát, že sú zdravotné sestry, ktoré nie sú obeťami reforiem, ako je manželka pána poslanca Novotného, ktorá teda určite nie je obeťou tejto reformy, ale niektoré obete tých reforiem sme si včera mohli vypočuť tu na trávniku, sto metrov od parlamentu, aby nerušili pokojný priebeh schôdze. Varovali sme, keď sa táto reforma prijímala predtým, že bude mať naozaj nepredvídateľné dôsledky. Dokonca sme vedeli, že ich nevieme predvídať. Aj kritici a myslím si, že aj realizátori ich nevedeli predvídať a som hlboko presvedčená, že sme prijali reformu nevhodnú pre Slovensko a mali sme o tejto reforme veľmi dlho rozprávať a veľmi dlho hľadať riešenia. Som dokonca presvedčená, že reforma zdravotníctva mala byť naozaj niekde v našom rozhodovaní v parlamente, nechcem povedať, že na poslednom mieste, ale niekde v realizácii tých krokov na takom mieste, aby sme mohli povedať, že neohrozíme nikoho, kto do tohto systému patrí, ani zdravotné sestry, ani lekárov, ani pacientov, je mi ľúto. My ako poslanci Slobodného fóra podporíme mnohé rozumné pozmeňujúce návrhy, aj budeme predkladať pozmeňujúce návrhy, zákony ako celok nemôžeme podporiť, pretože sú v rozpore s filozofiou a s tým, čo si my myslíme o tom, ako by sa malo uberať a reformovať naše zdravotníctvo. Ja len toľko. Môj hlavný apel smeroval k tomu, že je veľmi pravdepodobné, a to naozaj ja som posledná, ktorá by sa chcela vyjadrovať k rozhodnutiam Ústavného súdu, veľmi plne som ich vždy rešpektovala a budem rešpektovať, ale je tu istá pravdepodobnosť, že Ústavný súd zasiahne do tejto reformy. Prosím, majte to na mysli pri schvaľovaní týchto zákonov, lebo naozaj, aký stav potom nastane, aký právny stav potom nastane, to dnes nevie nikto predvídať. Ďakujem.